เมื่อประมาณวันอาทิตย์ค่ะโกนรักแร้ พอมาสักวันพฤหัสถัดไป รู้สึกเจ็บๆใต้รักแร้ค่ะ คลำดูเป็นก้อนๆเล็กเจ็บๆ บวมขึ้นมานิดหน่อยค่ะ ไม่มีหัวแดง เป็นอาการของสิวหรือฝีหรือเปล่าคะ หรือเป็นต่อมน้ำเหลืองไหม กลัวค่ะตอนนี้นอนไม่หลับเลย
สวัสดีค่ะ ก้อนเล็กๆ ที่รักแร้ อาจเป็น1. เป็นฝีที่รักแร้ แต่ผิวหนังจะมีการบวม แดงและปวด หากฝีมีรูเปิด ก็อาจเห็นหนองไหลออกมา2. ต่อมน้ำเหลืองโต ซึ่งเกิดได้จากหลายสาเหตุ เช่น การมีแผลติดเชื้อที่บริเวณมือหรือแขน โรคแมวข่วน วัณโรคต่อมน้ำเหลือง มะเร็งต่อมน้ำเหลือง มะเร็งเต้านมที่กระจายมาที่ต่อมน้ำเหลือง มะเร็งของเซลล์เม็ดสีที่กระจายมาที่ต่อมน้ำเหลือง เป็นต้น แต่ก็จะมีอาการอื่นๆ ตามแต่ละโรคร่วมด้วย ดังนั้นหากไม่มีอาการผิดปกติอื่นๆ ก็ไม่น่าใช่3. เนื้อเยื่อไขมันใต้ผิวหนัง หากมีน้ำหนักขึ้น ไขมันจะสะสมบริเวณใต้รักแร้มากขึ้นได้ อาจทำให้คลำแล้วรู้สึกเหมือนเป็นก้อน กดไม่เจ็บ4. ส่วนเนื้อเยื่อของเต้านมที่เจริญเติบโตยื่นเข้าไปในรักแร้ ในช่วงที่มีประจำเดือน อาจจะขยายใหญ่ขึ้น ทำให้คลำได้เป็นก้อนและมีอาการเจ็บได้ ถือเป็นลักษณะที่เป็นมาแต่กำเนิด ไม่ได้อันตรายแต่อย่างใด5. ก้อนเนื้องอกธรรมดาต่างๆ ของเนื้อเยื่อเกี่ยวพัน เช่น ก้อนไขมัน ก้อนซีสต์ เป็นต้น โดยปกติมักไม่ทำให้เจ็บ แต่หากมีการอักเสบก็จะทำให้บวม แดง เจ็บและปวดได้หากคลำได้เป็นก้อนชัดเจน และรู้สึกกังวลใจ ก็ควรไปพบแพทย์เพื่อให้ทำการตรวจคลำดูค่ะ